钦定古今图书集成/明伦汇编/氏族典/第323卷 > 《廖用贤尚友录》 > 凌大渊
## 钦定古今图书集成/明伦汇编/氏族典/第323卷 > 《廖用贤尚友录》 > 凌大渊

按《万姓统谱》：大渊，于潜人。淳祐进士。有文学，工诗，年
十九而卒。娶刘氏，已请期而大渊卒，刘号恸告父母
曰：“儿闻女子以一志为良，以死生不易为节。儿已许
凌君，固吾夫也。儿将易服奔丧，父母曰：‘汝犹木方芽，
又未尝身履其庭，何遽若此’？泣曰：‘以身许人而背之
乎？有死而已’。”父母从之。于是粗衣赴夫家临柩，伏哭
尽哀，终丧，乞夫兄恭之子以养，为之娶，至于抱孙白
首，不易其志。宝祐间，县令吕洗闻而嘉之，为表其居
曰“烈女坊。”里人赵景纬为诗，刻诸路榜。